Bendt Bendtsen (KF), 2004-05-06:
Jeg vil gerne starte med fru Anne Grete Holmsgaard, og jeg vil gerne tilkendegive, som jeg også gjorde under mit første indlæg, at det er klart, at man i forbindelse med elreformaftalen i 1999 indførte skattepligt.
Så er det slået fast.
Der lå til grund for det, at der ikke var mulighed for sambeskatning, og det er så det, der skal slås fast i skatteministerens lovgivning.
Det, han siger på samme måde som alle andre, er, at der er masser af folk under en høring.
Jeg skal lade være med at kalde folk grådige, men vi hører jo på, hvad der bliver sagt, og så må vi hele tiden vurdere det.
Jeg har også sagt til de øvrige ordførere i dag, at der kan være elementer hele vejen igennem, så vi er åbne og tager dialogen med alle.
Men jeg vil blot lige med hensyn til det andet understrege, at det er det, der har været vores udgangspunkt hele tiden.
Så spørger hr. Svend Auken
: Hvad er status?
Jamen jeg har tidligere tilkendegivet, at jeg ikke vil udstede landsplandirektiver, men jeg er positiv over at være med til at tilvejebringe det her plangrundlag i dialog med de lokale myndigheder, så den skrotningsordning kan komme op at køre, så vi kan få pillet nogle af dem, der står meget, meget uheldigt, ned.
Så blev der sagt helt klart, at jeg ikke fik svaret på, hvornår denne her infrastrukturhandlingsplan kommer.
Der har vi sagt, at den kommer i marts 2005.
Jeg har tidligere udtalt mig positivt
både om forsyningssikkerhed og om et storebæltskabel, men o.k., det er der så meget delte meninger om her i Folketinget, og så gør ministeren det, at vi nu får lavet en handlingsplan og får det vurderet, og så er det jo en politisk afgørelse i den sidste ende, hvad vi foretager os på det her område. Jeg tror, det er vigtigt, at vi i forbindelse med hele handlingsplanen nøje prøver at kigge på, hvad der sker rundt omkring Danmark i øjeblikket, så vi får de forstærkninger, der er nødvendige, for at vi kan få et effektivt energimarked.
Så må vi vurdere, når vi skal have den her handlingsplan, hvor vi skal hen på det område.
Så tror jeg, at jeg dækker de fleste ind.
Nu er det sådan, at hr. Svend Auken gerne vil rose Energistyrelsen i dag.
Nu vil jeg ikke sige, at det er dagligt, jeg roser Energistyrelsen, men de har jo lavet meget rigtig fremragende lovforberedende ting.
Jeg husker også deres arbejde i forbindelse med Nordsøaftalen, som var aldeles fremragende, men det er nok ikke det, hr. Svend Auken tænker på.
Jeg vil endnu en gang gerne tilkendegive, at indtil vi fastlægger infrastrukturen klart, har vi denne her handlingsplan at holde os til. Med hensyn til placeringen af de nye vindmøller er det sådan, som jeg har svaret hr. Svend Auken en gang før, at jeg selvfølgelig her går i dialog med de lokale myndigheder, så vi også får en udmøntning af det, vi egentlig er enige om med hensyn til dem, der står forkert.
Med hensyn til det landsplandirektiv, som man gerne ville have at ministeren kom med, har jeg sagt nej.
Det er der jo ikke nogen tidligere ministre der har benyttet sig af for at få de her møller op at stå.
Med de ting vil jeg godt sige, at der er mange perspektiver i fremtiden omkring energiforskning - hvad skal vi vælge, hvad skal vi gå om bord i?
Nu er det altså sådan, at man fagligt set har et panel siddende, som vurderer det.
Der er flere penge i det her.
Nu har der været en kritik af, at jeg ikke gik ind i den her Wave Dragon, for nu var det simpelt hen verdens bedste, og det var det, der var redningen, og der var tusindvis af arbejdspladser.
Jeg tror, at det er utrolig svært at sige om nye teknologier - hvad enten det nu er brændselsceller, solceller, eller noget andet.
Det mener jeg egentlig at vi bør lade fagligheden vurdere i de ansøgninger, vi lægger ind.
Det må nu engang være vejen, når vi ønsker at prøve på at øge vores innovationsevne og vores teknologi her i kongeriget.